钦定古今图书集成/理学汇编/字学典/第079卷 > 《吴傅朋游丝帖歌》刘子翚
## 钦定古今图书集成/理学汇编/字学典/第079卷 > 《吴傅朋游丝帖歌》刘子翚

园清无瑕二三月，时见游丝转空阔。谁人写此一段
奇，著纸春风吹不脱。纷纭纠结疑非书，安得龙蛇如
许癯。神踪政喜萦不断，老眼只愁看若无。定知苗裔
出飞白，古人妙处君潜得。勿轻漠漠一缕浮，力遒可
挂千钧石。眷余弟兄情不忘，轴之远寄悠然堂。谢公
遗髯凛若活，卫后落鬒摇人光。翻思长安夜飞盖，醉
哦声落南山外。乱离契阔三十秋，笔意与人俱老大。
政成著脚明河津，外家风流今绝伦。文章固自有机
杼，戏事岂足劳心神。